b"\n_START_ARTICLE_\nElena Curtoni\n_START_PARAGRAPH_\nElena Curtoni (s. 3. helmikuuta 1991 Morbegno) on italialainen alppihiiht\xc3\xa4j\xc3\xa4. H\xc3\xa4nen siskonsa Irene Curtoni on my\xc3\xb6s alppihiiht\xc3\xa4j\xc3\xa4._NEWLINE_Nuorten MM-kisoissa vuonna 2009 Curtoni sai alppiyhdistetyss\xc3\xa4 pronssia ja vuonna 2011 supersuurpujottelussa kultaa. Ensimm\xc3\xa4isiss\xc3\xa4 aikuisten arvokisoissaan, Garmisch-Partenkirchenin MM-kisoissa 2011 h\xc3\xa4n sijoittui supersuurpujottelussa kuudenneksi ja superalppiyhdistetyss\xc3\xa4 kuudenneksitoista. Schladmingissa 2013 h\xc3\xa4n oli superalppiyhdistetyss\xc3\xa4 13:s ja supersuurpujottelussa 18:s. Vailin / Beaver Creekin MM-kilpailuissa 2015 h\xc3\xa4n sijoittui supersuurpujottelussa kymmenenneksi ja Sankt Moritzissa 2017 viidenneksi._NEWLINE_Curtonin ensimm\xc3\xa4inen kilpailu alppihiihdon maailmancupissa oli Levin pujottelussa 14. marraskuuta 2009. Ensimm\xc3\xa4isen pistesijansa h\xc3\xa4n saavutti Val d'Is\xc3\xa8ren superalppiyhdistetyss\xc3\xa4 joulukuussa 2010 oltuaan 23:s. Kymmenen parhaan joukkoon h\xc3\xa4n sijoittui ensimm\xc3\xa4isen kerran oltuaan kymmenes Cortina d'Ampezzon supersuurpujottelussa tammikuussa 2011. Ensimm\xc3\xa4isen palkintosijansa h\xc3\xa4n saavutti oltuaan kolmas Sankt Moritzin sy\xc3\xb6ksylaskussa kaudella 2015\xe2\x80\x932016. H\xc3\xa4n sijoittui seuraavalla kaudella supersuurpujottelussa kolmanneksi Val d\xe2\x80\x99Is\xc3\xa8ressa ja toiseksi Crans-Montanassa. Supersuurpujottelucupissa h\xc3\xa4n oli nelj\xc3\xa4s."